Gerda Danielson

Gerda Danielson (født Svendsen 2. juni 1875 i Sandefjord) var en norsk operasangerinne.

Familie 
Gerda Danielson var datter av skipsfører Isak Hjalmar Svendsen og Hanna Ovine Fransen. Hun ble 23. februar 1899 gift i Sandefjord med byggmester Edvard Danielson. Hun ble annen gang gift 24. mai 1909 i USA med den amerikanske militærlegen John Bosley.

Liv og virke 
Gerda Danielson debuterte 17 år gammel på Carl Johan-teatret i Kristiania, i den franske operetten Dragon Clairette. I balletten Dukkefeen på Circus Varieté spilte hun i 1895 tittelrollen. Etter dette ble kallenavnet Dukkefeen hengende ved henne.

På den tiden var hun elev av Barbara Larssen. Mot slutten av 1890-årene reiste hun til Paris, der hun studerte hos sopranen Désirée Artôt-Padilla. Etter bare én sesong i Frankrike giftet frøken Gerda seg i sin fødeby Sandefjord med den svenske byggmester Danielson. Da oppga hun tanken på et liv i offentligheten. Byggmesteren døde imidlertid allerede 4. mai 1899, etter bare to måneders ekteskap, og Gerda Danielsson gjenopptok veien til en sangkarrière. Rundt århundreskiftet reiste hun til Berlin hvor hun ble elev av Lilli Lehmann.

Etter å ha oppholdt seg lenge i utlandet, blant annet i Østerrike, reiste Gerda Danielson for å gifte seg med den amerikanske militærlegen John Bosley, som hun bosatte seg sammen med i USA.

Under et norgesbesøk i 1920 holdt hun konsert i Gamle Logen, der hun fremførte verker av Mozart, Beethoven og Verdi.

Roller i utvalg 
Clairette i Dragon Clairette (Carl Johan-teatret, 1894)
Dukkefeen i balletten Dukkefeen (Circus Varieté, 1895)
Yum-Yum i Mikadoen av Gilbert & Sullivan (Eldorado Theater, 1896)
Pamina i Tryllefløyten av Mozart (Graz, 1909)

Referanser

Kilder 
 Gerda Danielson i Scenewebarkivet
 

Norske operasangere
Personer fra Sandefjord kommune